KIRJALLINEN KYSYMYS P-0861/02 esittäjä(t): Lord Inglewood (PPE-DE) komissiolle. Euroopan taidemarkkinat.



Virallinen lehti nro 052 E , 06/03/2003 s. 0021 - 0022



KIRJALLINEN KYSYMYS P-0861/02 esittäjä(t): Lord Inglewood (PPE-DE) komissiolle (20. maaliskuuta 2002) Aihe: Euroopan taidemarkkinat Mitä toimia, jos mitään, Euroopan komissio ehdottaa vastauksena jokin aika sitten ilmestyneeseen, raporttiin, jonka tilaajana oli European Fine Art Federation ja joka osoittaa, että myynti Euroopan taidemarkkinoilla on jäämässä yhä enemmän jälkeen myynnistä Yhdysvaltojen markkinoilla? Frederik Bolkesteinin komission puolesta antama vastaus (23. huhtikuuta 2002) Arvoisan parlamentin jäsenen esittämä kysymys koskee raporttia The European Art Market in 2002, jonka tilaajana on European Fine Art Foundation (TEFAF). TEFAF:n mukaan tutkimuksesta käy ilmi, että taidemarkkinoiden myönteisten vaikutusten lisäksi on ollut havaittavissa Euroopan osuuden huolestuttavaa pienenemistä maailmanlaajuisilla markkinoilla vuodesta 1998 alkaen. Osuus on pienentynyt 7,2 prosenttia Yhdysvaltain eduksi. Raportin mukaan laskusuuntauksen yhtenä syynä muiden joukossa on jälleenmyyntikorvauksen yhteisön laajuinen yhdenmukaistaminen. TEFAF teetti kyseisen raportin joitakin taidemarkkinoilla toimivia talouden toimijoita edustavien Euroopan laajuisten organisaatioiden tuella. Tämän vuoksi raportin sisältämässä talouden ja sääntelyn tarkastelussa otetaan huomioon vain osa Euroopan taidemarkkinoista, joka koostuu tässä tapauksessa etenkin TEFAF:n kaltaisista taidekaupan organisaatioista. Jälleenmyyntikorvauksen yhdenmukaistamisen väitetyistä kielteisistä vaikutuksista komissio haluaa muistuttaa, että jälleenmyyntikorvausta koskeva direktiivi(1) ei ole vielä voimassa eikä tule voimaan ennen 1. tammikuuta 2006. Lisäksi direktiivissä säädetään asianmukaisista menettelyistä, joiden tarkoituksena on ennalta estää modernin taiteen myynnin siirtyminen yhteisön ulkopuolelle etenkin ylimmissä hintaluokissa. Näin ollen väite, jonka mukaan jälleenmyyntikorvausdirektiiviä olisi pidettävä syynä 7,2 prosentin pudotukseen Euroopan taidemarkkinoilla, on perusteeton varsinkin kun otetaan huomioon, että jo yhdeksän jäsenvaltiota on ottanut käyttöön jälleenmyyntikorvauksen. Lisäksi jälleenmyyntikorvaus on maailmanlaajuisesti käytössä jo yli 60 maassa. Komissio on direktiivin nojalla sitoutunut tarkkailemaan mahdollisia havaittuja haittoja Euroopan taidemarkkinoilla ja pyrkii edistämään jälleenmyyntikorvausten käyttöä kansainvälisellä tasolla. Direktiivin 94/5/EY(2) säännösten vaikutuksesta yhteisön taidemarkkinoiden kilpailukykyyn yhteisön ulkopuolisten maiden taidemarkkinoihin verrattuna 28. huhtikuuta 1999 julkaistussa selonteossa komissio toteaa, että tämän direktiivin soveltaminen ei ole merkittävästi vaikuttanut yhteisön taidemarkkinoihin ja että taidemarkkinat ovat jopa vilkastuneet tuontiin sovellettavan arvonlisäveron käyttöönoton jälkeen. (1) Euroopan parlamentin ja neuvoston direktiivi 2001/84/EY, annettu 27 päivänä syyskuuta 2001, alkuperäisen taideteoksen tekijän oikeudesta jälleenmyyntikorvaukseen, EYVL L 272, 13.10.2001. (2) Neuvoston direktiivi 94/5/ETY, annettu 14 päivänä helmikuuta 1994, yhteisen arvonlisäverojärjestelmän täydentämisestä ja direktiivin 77/388/ETY muuttamisesta käytettyihin tavaroihin sekä taide-, keräily- ja antiikkiesineisiin sovellettavat erityisjärjestelyt, EYVL L 60, 3.3.1994.